amanoisuno/poet huggingface dataset:
白露為霜 顏粲
悲秋將歲晚，繁露已成霜。遍渚蘆先白，沾籬菊自黃。應鐘鳴遠寺，擁雁度三湘。氣逼襦衣薄，寒侵宵夢長。滿庭添月色，拂水斂荷香。獨念蓬門下，窮年在一方。
吳宮教美人戰 顏粲
有客陳兵畫，功成欲霸吳。玉顏承將略，金鈿指軍符。轉佩風雲暗，鳴鼙錦繡趨。雪花頻落粉，香汗盡流珠。掩笑誰幹令，嚴刑必用誅。至今孫子術，猶可靜邊隅。
月映清淮流 徐敞
遙夜淮彌淨，浮空月正明。虛無含氣白，凝澹映波清。見底深還淺，居高缺複盈。處柔知坎德，持潔表陰精。利物功難並，和光道已成。安流方利涉，應鑒此時情。
圓靈水鏡 徐敞
浮光上東洛，揚彩滿圓靈。明滅淪江水，盈虛逐砌蓂。不分沙岸白，偏照海山清。練色臨窗牖，蟾光靄戶庭。成輪疑璧影，初魄類弓形。遠近凝清質，娟娟出眾星。
虹藏不見 徐敞
迎冬小雪至，應節晚虹藏。玉氣徒成象，星精不散光。美人初比色，飛鳥罷呈祥。石澗收晴影，天津失彩梁。霏霏空暮雨，杳杳映殘陽。舒卷應時令，因知聖曆長。
白露為霜 徐敞
早寒青女至，零露結為霜。入夜飛清景，淩晨積素光。駟星初晰晰，葭菼複蒼蒼。色冒沙灘白，威加木葉黃。鮮輝襲紈扇，殺氣掩幹將。葛屨那堪履，徒令君子傷。
賦得金莖露 徐敞
武帝貴長生，延年餌玉英。銅盤貯珠露，仙掌抗金莖。拂曙氛埃斂，淩空沆瀣清。岧嶢捧瑞氣，巃嵸出宮城。勢入浮雲聳，形標霽色明。大君當禦宇，何必去蓬瀛。
圓靈水鏡 張聿
鳳池開月鏡，清瑩寫寥天。影散微波上，光含片玉懸。菱花凝泛灩，桂樹映清鮮。樂廣披雲日，山濤卷霧年。濯纓何處去，鑒物自堪妍。回首看雲液，蟾蜍勢正圓。
景風扇物 張聿
何處青蘋末，呈祥起遠空。曉來搖草樹，輕度淨塵蒙。水上微波動，林前媚景通。寥天鳴萬籟，蘭徑長幽叢。漸颺摶扶勢，應從橐鑰功。開襟若有日，願睹大王風。
劍化為龍 張聿
古劍誠難屈，精明有所從。沉埋方出獄，合會卻成龍。牛鬥光初歇，蜿蜒氣漸濃。雲濤透百丈，水府躍千重。拖尾迷蓮鍔，張鱗露錦容。至今沙岸下，誰得睹玄蹤。
餘瑞麥 張聿
瑞麥生堯日，芃芃雨露偏。兩岐分更合，異畝穎仍連。冀獲明王慶，甯唯太守賢。仁風吹靡靡，甘雨長芊芊。聖德應多稔，皇家配有年。已聞天下泰，誰為濟西田。
賦得首夏猶清和 張聿
早夏宜春景，和光起禁城。祝融將禦節，炎帝啟朱明。日送殘花晚，風過御苑清。郊原浮麥氣，池沼發荷英。樹影臨山動，禽飛入漢輕。幸逢堯禹化，全勝穀中情。
移居洞庭 麹信陵
重林將疊嶂，此處可逃秦。水隔人間世，花開洞裏春。荷鋤分地利，縱酒樂天真。萬事更何有，吾今已外身。
吳門送客 麹信陵
亂山吳苑外，臨水讓王祠。素是傷情處，春非送客時。不須愁落日，且願駐青絲。千里會應到，一尊誰共持。
長安道 麹信陵
朱門映綠楊，雙闕抵通莊。玉佩聲逾遠，紅塵猶自香。
出自賊中謁恒上人 麹信陵
再拜吾師喜複悲，誓心從此永歸依。浮生怳忽若真夢，何事於中有是非。
過真律師舊院 麹信陵
寂然秋院閉秋光，過客閑來禮影堂。堅冰銷盡還成水，本自無形何足傷。
酬談上人詠海石榴 麹信陵
真僧相勸外浮華，萬法無常可歎嗟。但試尋思階下樹，何人種此我看花。
句 麹信陵
台笠冒山雨，渚田耕荇花。。
冬日可愛 張正元
寒日臨清晝，遼天一望時。未消埋徑雪，先暖讀書帷。屬思光難駐，舒情影若遺。晉臣曾比德，謝客昔言詩。散彩寧偏煦，流陰信不追。餘輝如可就，回燭幸無私。
臨川羨魚 張正元
有客百愁侵，求魚正在今。廣川何渺漫，高岸幾登臨。風水甯相阻，煙霞豈憚深。不應同逐鹿，詎肯比從禽。結網非無力，忘筌自有心。永存芳餌在，佇立思沉沉。
青雲幹呂 王履貞
異方占瑞氣，幹呂見青雲。表聖興中國，來王謁大君。迎祥殊大樂，葉慶類橫汾。自感明時起，非因觸石分。映霄難辨色，從吹乍成文。須使流千載，垂芳在典墳。
青雲幹呂 彭伉
祥輝上幹呂，鬱鬱又紛紛。遠示無為化，將明至道君。勢凝千里靜，色向九霄分。已見從龍意，甯知觸石文。狀煙殊散漫，捧日更氛氳。自使來賓國，西瞻仰瑞雲。聖布中區化，祥符異域雲。含春初應呂，暈碧已成文。東起隨風暖，西流共日曛。升時嘉異月，為慶等凝汾。輕與晴煙比，高將曉霧分。飄飄如可致，願此翊明君。
寄妻 彭伉
莫訝相如獻賦遲，錦書誰道淚沾衣。不須化作山頭石，待我堂前折桂枝。
青雲幹呂 林藻
應節偏幹呂，亭亭在紫氛。綴空初布影，捧日已成文。結蓋祥光迥，為樓翠色分。還同起封上，更似出橫汾。作瑞來藩國，呈形表聖君。裴回如有托，誰道比閑雲。
吳宮教戰 林藻
強吳矜霸略，講武在深宮。盡出嬌娥輩，先觀上將風。揮戈羅袖卷，擐甲汗裝紅。輕笑分旗下，含羞入隊中。鼓停行未整，刑舉令方崇。自可威鄰國，何勞騁戰功。
梨嶺 林藻
曾向嶺頭題姓字，不穿楊葉不言歸。弟兄各折一枝桂，還向嶺頭聯影飛。
贈馮宿 李觀
寒城上秦原，遊子衣飄飄。黑雲截萬里，獵火從中燒。陰空蒸長煙，殺氣獨不銷。冰交石可裂，風疾山如搖。時無青松心，顧我獨不凋。
宿裴友書齋 李觀
臥君山窗下，山鳥與我言。清風何颼飀，松柏中夜繁。久遊失歸趣，宿此似故園。林煙橫近郊，溪月落古原。稚子不待曉，花間出柴門。
禦溝新柳 李觀
禦溝回廣陌，芳柳對行人。翠色枝枝滿，年光樹樹新。畏逢攀折客，愁見別離辰。近映章台騎，遙分禁苑春。嫩陰初覆水，高影漸離塵。莫入胡兒笛，還令淚濕巾。
試中和節詔賜公卿尺詩 李觀
淑節韶光媚，皇明寵錫崇。具寮頒玉尺，成器幸良工。豈止尋常用，將傳度量同。人何不取利，物亦賴其功。紫翰宣殊造，丹誠厲匪躬。奉之無失墜，恩澤自天中。
省試恩賜耆老布帛 李絳
渙汗中天發，殊私海外存。衰顏逢聖代，華髮受皇恩。燭物明堯日，垂衣辟禹門。惜時悲落景，賜帛慰餘魂。厚澤沾翔泳，微生保子孫。盛明今尚齒，歡奉九衢樽。
和裴相國答張秘書贈馬詩 李絳
高才名價欲淩雲，上駟光華遠贈君。念舊露垂丞相簡，伏櫪莫令空度歲，黃金結束取功勳。
賜耆老布帛 崔樞
殊私及耆老，聖德賑黎元。布帛忻天賜，生涯作主恩。情均皆挾纊，禮異賁丘園。慶洽時方泰，仁沾月告存。甯知酬雨露，空識荷乾坤。擊壤將何幸，裴回望九門。
齊優開籠飛去所獻楚王鵠 崔樞
受命籠齊鵠，交歡獻楚王。惠心先巧辯，戢羽見回翔。意適清風遠，憂除白日長。度雲搖舊影，過樹閱新芳。直取名翻重，寧唯好不傷。誰言滑稽理，千載戒禽荒。
試中和節詔賜公卿尺詩 陸複禮
春仲令初吉，歡娛樂大中。皇恩貞百度，寶尺賜群公。欲使方隅法，還令規矩同。捧觀珍質麗，拜受聖恩崇。如荷丘山重，思酬方寸功。從茲度天地，與國慶無窮。
賦得白雲起封中 李正辭
千年泰山頂，雲起漢皇封。不作奇峰狀，甯分觸石容。為霖雖易得，表聖自難逢。冉冉排空上，依依疊影重。素光非曳練，靈貺是從龍。豈學無心出，東西任所從。
賦得白雲起封中 張嗣初
英英白雲起，呈瑞出封中。表聖寧因地，逢時豈待風。浮光彌皎潔，流影更沖融。自葉堯年美，誰雲漢日同。金泥光乍掩，玉檢氣潛通。欲與非煙並，亭亭不散空。
春色滿皇州 張嗣初
何處年華好，皇州淑氣勻。韶陽潛應律，草木暗迎春。柳變金堤畔，蘭抽曲水濱。輕黃垂輦道，微綠映天津。麗景浮丹闕，晴光擁紫宸。不知幽遠地，今日幾枝新。
日暮碧雲合 許康佐
日際愁陰生，天涯暮雲碧。重重不辨蓋，沉沉乍如積。林色黯疑暝，隙光俄已夕。出岫且從龍，縈空甯觸石。餘輝澹瑤草，浮影凝綺席。時景詎能留，幾思輕尺璧。
白雲起封中 許康佐
英英白雲起，呈瑞出封中。表聖寧依地，逢時豈待風。浮輝彌皎潔，流影更沖融。自葉堯天美，誰言漢日同。泥金光乍掩，檢玉氣俄通。猶願非煙瑞，亭亭不散空。
石季倫金穀園 許堯佐
石氏遺文在，淒涼見故園。輕風思奏樂，衰草憶行軒。舞榭蒼苔掩，歌台落葉繁。斷雲歸舊壑，流水咽新源。曲沼殘煙斂，叢篁宿鳥喧。唯餘池上月，猶似對金尊。
石季倫金谷園 李君房
梓澤風流地，淒涼跡尚存。殘芳迷妓女，衰草憶王孫。舞態隨人謝，歌聲寄鳥言。池平森灌木，月落吊空園。流水悲難駐，浮雲影自翻。賓階餘蘚石，車馬詎喧喧。
享惠昭太子廟樂章登歌 杜羔
因心克孝，位震遺芬。賓天道茂，軫懷氣分。發祇乃祀，咳歎如聞。二歌斯升，以詠德熏。
南至日隔仗望含元殿香爐 車緬
抗殿疏元首，高高接上元。節當南至日，星是北辰天。寶戟羅仙仗，金爐引瑞煙。霏微雙闕麗，溶曳九州連。拂曙祥光滿，分晴曉色鮮。一陽今在曆，生植願陶甄。